次韻子永見贈建除體
作者：范成大
朝代：宋

paragraphs: 建子玉杓直，黄昏月如霜。
除道啟柴扃，客來巾履忙。
滿炷寒缸油，共此書檠光。
平生卜鄰願，何意登我堂。
定交吾豈敢，南榮慚伯陽。
執手道古作，遺篇記河梁。
破窗風鳴悲，孤客多慨傷。
危腸不捄饑，我詩安得昌。
成章類村歌，但可侶牛羊。
收功翰墨藪，微子誰能良。
開卷得雅音，玉鑾導旂常。
閉戶坐相念，雪深梅暗香。